**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

Ügyiratszám: TPH/16641-1/2020.

**162/2020. (XII. 17.)**

**HATÁROZAT**

* **veszélyhelyzetben átruházott hatáskörben meghozott döntésről** -

**A Tiva-Szolg Nonprofit Kft. ügyvezetőjének jutalmazásáról**

(mely egyben a 19/2020. (XII.17.) számú alapítói határozatnak minősül)

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, Tiszavasvári Város Önkormányzata Képviselő-testülete helyett átruházott hatáskörben eljárva, az alábbi határozatot hozom:

I. A **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság** (székhelye: 4440 Tiszavasvári, Városháza tér 4. sz.) **ügyvezetőjét dr. Groncsák Andreát**, az ügyvezetői feladatok ellátása során 2020. évben végzett **kiemelkedő munkájának elismeréséül bruttó 678.000.- Ft. azaz bruttó hatszázhetvennyolcezer forint összegű anyagi elismerésben részesítem**, melynek fedezete a Tiszavasvári Településszolgáltatási és Vagyonkezelő NonprofitKft. költségvetéséből kerül finanszírozásra.

II. Jelen döntésről **tájékoztatom** a Tiszavasvári Településszolgáltatási és Vagyonkezelő NonprofitKft. ügyvezetőjét dr. Groncsák Andreát, azzal, hogy **a jutalom összege 2020. december 31-ig kerüljön kifizetére.**

III. A Tiszavasvári Településszolgáltatási és Vagyonkezelő Nonprofit Korlátolt Felelősségű Társaság ügyvezetőjét jelen határozatról tájékoztatom. A 2013. évi V. tv. (Ptk.) 3:109 § (4) bekezdés alapján az egyszemélyes társaság legfőbb szerv hatáskörébe tartozó kérdésekben az alapító döntése az ügyvezetéssel való közléssel válik hatályossá.

**INDOKOLÁS**

A Képviselő-testület – úgyis, mint a Tiszavasvári Településszolgáltatási és Vagyonkezelő Nonprofit Korlátolt Felelősségű Társaság taggyűlése - 32/2018. (I. 31.) számú Kt. és 3/2019. (I.31.) számú alapítói határozatával döntött arról, hogy **2019. március 1. napjától** a Tiszavasvári Településszolgáltatási és Vagyonkezelő Nonprofit Kft. **ügyvezetőjének** **dr. Groncsák Andreát választja meg határozatlan időtartamra.**

A Kft. **feladatait magas színvonalon látja el**, az ügyvezető és a társaság gazdasági **tevékenysége kimagasló**, ezért az ügyvezetőt **2020. évi munkája elismeréseként az egy havi bérének megfelelő jutalomban**, vagyis **bruttó 678.000.- Ft-ban részesítem.**

Az ügyvezető jutalmának fedezete a Kft. költségvetéséből kerül finanszírozásra.

Tekintettel arra, hogy a Kft. alapító okirata szerint az **alapító (Tiszavasvári Város Önkormányzata) kizárólagos döntési hatáskörébe tartozik** többek között az ügyvezető díjazásának megállapítása, az ügyvezető tekintetében a munkáltatói jogok gyakorlása, tehát a jutalomról is a képviselő-testületnek kellene határozatot hoznia.

Magyarország Kormánya a veszélyhelyzet kihirdetéséről szóló **478/2020. (XI.3.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. december 17.

 **Szőke Zoltán**

 **polgármester**